## Pravilnik o obrascima i zbirkama podataka u postupku azila

### NN 36/2008 (29.3.2008.), Pravilnik o obrascima i zbirkama podataka u postupku azila

# MINISTARSTVO UNUTARNJIH POSLOVA

**1223**

Na temelju članka 100. Zakona o azilu (»Narodne novine« broj 79/07.), ministar
unutarnjih poslova donosi

## PRAVILNIK

### O OBRASCIMA I ZBIRKAMA PODATAKA U POSTUPKU AZILA

I. OPĆE ODREDBE

Članak 1.

Ovim Pravilnikom propisuje se sadržaj i izgled obrasca zahtjeva za azil, osobne
iskaznice azilanta, iskaznice tražitelja azila, iskaznice stranca pod
privremenom zaštitom, iskaznice stranca pod supsidijarnom zaštitom, putne
isprave azilanta, dozvole za preseljenje stranca pod privremenom zaštitom iz
jedne države u drugu, sadržaj potvrde o izraženoj namjeri za podnošenje zahtjeva
za azil, potvrde o smještaju, potvrde kojom se vlasti treće zemlje obavještavaju
da zahtjev za azil nije suštinski razmatran, kao i način vođenja zbirki podataka
o tražiteljima azila, azilantima, strancima pod privremenom zaštitom i strancima
pod supsidijarnom zaštitom, zbirki podataka o izdanim putnim i drugim ispravama,
zbirki podataka o uzetim otiscima prstiju i fotografiranju tražitelja azila i
stranaca pod privremenom zaštitom te zbirki podataka o privremeno zadržanim
putnim i drugim ispravama.

Članak 2.

Obrazac zahtjeva za azil može se prevesti na jezik kojeg tražitelj azila
razumije.
Obrazac zahtjeva za azil popunjava se na jeziku na koji je preveden.
Obrazac osobne iskaznice za azilanta, iskaznice stranca pod privremenom
zaštitom, iskaznice stranca pod supsidijarnom zaštitom, zahtjeva za
izdavanje-zamjenu osobne iskaznice za azilanta, potvrda o podnijetom zahtjevu za
izdavanje osobne iskaznice za azilanta/iskaznice stranca pod supsidijarnom
zaštitom, obrazac zahtjeva za izdavanje-zamjenu-produženje putne isprave za
azilanta te zahtjeva za prijavu-odjavu boravišta, mjesta i adrese stanovanja, su
dvojezični, na hrvatskom i engleskom jeziku.
Obrazac putne isprave za azilanta je trojezičan, na hrvatskom, engleskom i
francuskom jeziku.

Članak 3.

Podaci u iskaznici za tražitelja azila, iskaznici stranca pod privremenom
zaštitom, iskaznici stranca pod supsidijarnom zaštitom, putnoj ispravi za
azilanta te osobnoj iskaznici za azilanta popunjavaju se strojno.

II. POTVRDA O IZRAŽENOJ NAMJERI ZA PODNOŠENJE ZAHTJEVA ZA AZIL

Članak 4.

Strancu koji izrazi namjeru za podnošenje zahtjeva za azil, u smislu odredbe
članka 20. stavka 2. i 3. Zakona o azilu, izdat će se potvrda te će se sastaviti
službena bilješka.
Potvrda o izraženoj namjeri za podnošenje zahtjeva za azil sadrži ime i prezime
stranca, datum rođenja, mjesto i državu rođenja, državljanstvo, spol, mjesto,
adresu i rok u kojem se stranac dužan javiti u Prihvatilište za tražitelje azila
(u daljnjem tekstu: Prihvatilište) radi podnošenja zahtjeva za azil, potpis
službene osobe i pečat.

Članak 5.

Službenu bilješku iz članka 4. stavka 1. ovoga Pravilnika sastavlja policijski
službenik policijske uprave/policijske postaje (u daljnjem tekstu: nadležno
tijelo).
Službena bilješka sadrži ime i prezime, spol, mjesto i državu rođenja,
državljanstvo, adresu zadnjeg boravišta, podatke o identifikacijskim ispravama
koje stranac posjeduje, mjesto, datum i vrijeme ulaska u Republiku Hrvatsku
odnosno zatjecanja stranca, način prelaska državne granice, podatke o stvarima i
dokumentima koje stranac posjeduje te druge relevantne podatke koji se utvrde u
postupku.
Službena bilješka dostavlja se bez odgode Prihvatilištu, a podaci iz službene
bilješke unijet će se u zbirke podataka nadležnog tijela.
Strancu koji izrazi namjeru za podnošenje zahtjeva za azil, a ne razumije
hrvatski jezik, osigurat će se prevoditelj.
Nakon sastavljanja službene bilješke stranca se upućuje u Prihvatilište.
Ukoliko stranac ne posjeduje novčana sredstva, nadležno tijelo osigurat će mu
prijevoz ili troškove prijevoza do Prihvatilišta.

III. ZAHTJEV ZA AZIL

Članak 6.

Zahtjev za azil (obrazac 1) podnosi se osobno i popunjava u nazočnosti službene
osobe Prihvatilišta.
Zahtjev za azil može se podnijeti i na zapisnik.

Članak 7.

Strancu koji je izrazio namjeru za podnošenje zahtjeva za azil i smješten je u
Prihvatilište izdat će se potvrda o smještaju.
Potvrda iz stavka 1. ovoga članka sadrži prostor za upis nadležnog tijela koje
potvrdu izdaje, datum izdavanja, prezime, ime, spol, datum rođenja, mjesto i
državu rođenja, državljanstvo, datum izražavanja namjere za podnošenje zahtjeva
za azil, adresu smještaja, datum smještaja, potpis službene osobe i pečat.
Potvrdom se dokazuje datum od kada je stranac iz stavka 1. ovoga članka smješten
u Prihvatilište.

IV. PUTNE I DRUGE ISPRAVE

*1. Iskaznica tražitelja azila*

Članak 8.

Obrazac iskaznice tražitelja azila (obrazac 2) je višebojan, pravokutnog oblika,
veličine I0,5 x 7 cm.
Iskaznicu tražitelja azila izdaje Prihvatilište.
Iskaznica tražitelja azila izdaje se s rokom važenja najduže do dvanaest
mjeseci.
U slučaju promjene bilo kojeg podatka na iskaznici tražitelja azila izdaje se
nova iskaznica.
U plastičnu foliju iskaznice tražitelja azila preko fotografije, utisnut je
zaštitni pečat sačinjen od metalnog pigmenta. Zaštitni pečat sadrži naziv
»Republika Hrvatska« i grb Republike Hrvatske.

Članak 9.

Za svaku iskaznicu tražitelja azila koja se izdaje popunjava se karton izdane
iskaznice (obrazac 3). Obrazac 3 bijele je boje, veličine 10 x 15 cm.

*2. Osobna iskaznica za azilanta i iskaznica stranca pod supsidijarnom zaštitom*

Članak 10.

Osobnu iskaznicu za azilanta i iskaznicu stranca pod supsidijarnom zaštitom
(obrazac 4) izdaje nadležno tijelo prema mjestu boravišta azilanta odnosno
adresi stanovanja stranca pod supsidijamom zaštitom, najkasnije u roku trideset
dana od dana podnošenja zahtjeva.
Obrazac iskaznica iz stavka 1. ovoga članka je višebojan, pravokutnog oblika,
veličine 8,56 x 5,38 cm i izrađen od polikarbonatnog materijala.
Na poleđini obrasca 4 u rubriku »status stranca« upisuje se, za azilanta
»azilant«, a za stranca pod supsidijarnom zaštitom »supsidijarna zaštita«.
Troškove izdavanja iskaznice stranca pod supsidijarnom zaštitom i prve osobne
iskaznice za azilanta snosi nadležno tijelo.

Članak 11.

U obrazac 4 podatak o spolu se upisuje oznakom »Ž« za ženski spol, a oznakom »M«
za muški spol.
Upis podataka u obrazac 4 obavlja se sukladno međunarodnim standardima za
strojno čitanje isprava.

Članak 12.

Zahtjev za izdavanje ili zamjenu osobne iskaznice za azilanta i iskaznice
stranca pod supsidijarnom zaštitom (obrazac 5) bijele je boje, veličine 21 x
29,7 cm.
Prilikom uručenja osobne iskaznice za azilanta odnosno iskaznice stranca pod
supsidijarnom zaštitom, nadležno tijelo će poništiti iskaznicu tražitelja azila.
Poleđinu obrasca 5 popunjava službena osoba nadležnog tijela.

Članak 13.

Uz zahtjev iz članka 12. ovoga Pravilnika prilažu se dvije fotografije u boji
veličine 3,5 x 4,5 cm, preslika akta o odobrenju zaštite i preslika iskaznice
tražitelja azila kod prvog podnošenja zahtjeva.
Fotografije moraju biti izrađene na bijelom, sjajnom, tankom foto-papiru, ne
smiju biti dotjerivane (retuširane) niti izrađene opremom za samofotografiranje.
Osoba mora biti fotografirana s lica (en face), otkrivena čela, bez pokrivala za
glavu (šešira, kape, marame) i to tako da 70 – 80% visine fotografije pokazuje
glavu osobe od brade do tjemena.

Članak 14.

Obrazac zahtjeva za tehničku izradu osobne iskaznice za azilanta i iskaznice
stranca pod supsidijarnom zaštitom (obrazac 6) bijele je boje, veličine 21 x
29,7 cm.

Članak 15.

Za svaku osobnu iskaznicu za azilanta koja se izdaje odnosno zamjenjuje,
popunjava se karton izdane osobne iskaznice za azilanta (obrazac 7).
Obrazac 7 bijele je boje, veličine 10 x 21,5 cm.

Članak 16.

Za svaku iskaznicu stranca pod supsidijarnom zaštitom koja se izdaje odnosno
zamjenjuje, popunjava se karton izdane iskaznice (obrazac 7A).
Obrazac 7A zelene je boje, veličine 10 x 21,5 cm.

Članak 17.

Nadležno tijelo podnositelju zahtjeva iz članka 12. stavka 1. ovoga Pravilnika
izdaje potvrdu o podnijetom zahtjevu koja vrijedi 30 dana od dana podnošenja
zahtjeva.
Potvrdu iz stavka 1. ovoga članka azilant odnosno stranac pod supsidijarnom
zaštitom je dužan prilikom uručenja iskaznice vratiti nadležnom tijelu.
Potvrda je sastavni dio obrasca 7 i obrasca 7A i od istog se odvaja
perforacijom.

Članak 18.

Podnositelju zahtjeva iz članka 12. stavak 1. ovoga Pravilnika uzima se otisak
papilarnih linija kažiprsta desne ruke.
Ako podnositelj zahtjeva nema kažiprsta, uzima se otisak srednjeg prsta ili
nekog drugog prsta desne ruke, a ako nema desne ruke uzima se otisak kažiprsta
ili drugog prsta lijeve ruke, o čemu se upisuje napomena na poledini obrasca 7
odnosno obrasca 7A.

Članak 19.

Nakon tehničke izrade osobne iskaznice za azilanta i iskaznice stranca pod
supsidijarnom zaštitom, obrazac 6 čuva nadležno tijelo u registratorima po
registarskom broju, jednu godinu od dana zaprimanja zahtjeva za izdavanje
iskaznice.
Nakon isteka roka iz stavka 1. ovoga članka obrazac 6 uništava povjerenstvo koje
imenuje ministar unutarnjih poslova.
Povjerenstvo iz stavka 2. ovoga članka ima predsjednika i četiri člana.
Predsjednik povjerenstva mora biti policijski službenik koji obavlja poslove
suzbijanja kriminaliteta.
O uništenju dokumentacije iz stavka 1. ovoga članka povjerenstvo sastavlja
zapisnik.

Članak 20.

Osobnu iskaznicu za azilanta i iskaznicu stranca pod supsidijarnom zaštitom,
koja iz bilo kojeg razloga ne može služiti svojoj svrsi (istek roka važenja,
oštećenje, zamjena zbog promjene osobnih podataka i dr.) nadležno tijelo je
dužno poništiti te razlog poništenja evidentirati u informacijskom sustavu
Ministarstva unutarnjih poslova (u daljnjem tekstu: Ministarstvo).
Poništenje iskaznica iz stavka 1. ovoga članka obavlja se fizičkim bušenjem.

Članak 21.

Azilant i stranac pod supsidijarnom zaštitom dužan je bez odgode prijaviti
nadležnom tijelu nestanak iskaznice te navesti sve okolnosti gubitka, nestanka
ili krađe iskaznice.
Nadležno tijelo azilantu i strancu pod supsidijarnom zaštitom izdaje potvrdu o
prijavi gubitka, nestanka ili krađe iskaznice.
Činjenicu nestanka, gubitka ili krađe iskaznice nadležno tijelo evidentirat će u
informacijskom sustavu Ministarstva.
Nakon evidentiranja iz stavka 3. ovoga članka nadležno tijelo izdat će azilantu
odnosno strancu pod supsidijarnom zaštitom, na njegov trošak drugu iskaznicu.

*3. Putna isprava za azilanta*

Članak 22.

Zahtjev za izdavanje, zamjenu i produženje putne isprave za azilanta (obrazac 8)
bijele je boje, veličine 21 x 29,7 cm.

Članak 23.

Uz zahtjev za izdavanje ili zamjenu putne isprave za azilanta, prilažu se dvije
fotografije u boji veličine 3 x 3,5 cm, izrađene na način opisan u članku 13.
stavku 2. i 3. ovoga Pravilnika te se daje na uvid osobna iskaznica za azilanta.

Članak 24.

Putnu ispravu za azilanta izdaje nadležno tijelo prema mjestu boravišta
azilanta.
Obrazac putne isprave za azilanta (obrazac 9) pravokutnog je oblika, veličine
8,8 x 12,5 cm, svijetloplave boje i sadrži 32 stranice.

Članak 25.

Na postupak nadležnog tijela i azilanta prilikom gubitka, nestanka ili krađe
putne isprave za azilanta na odgovarajući se način primjenjuju odredbe članaka
20. i 21. ovoga Pravilnika.

*4. Iskaznica stranca pod privremenom zaštitom*

Članak 26.

Iskaznicu stranca pod privremenom zaštitom izdaje nadležno tijelo, prema mjestu
stanovanja stranca.
Obrazac iskaznice stranca pod privremenom zaštitom (obrazac 10) trodijelan je i
sadržava 6 stranica. Otvoren dio obrasca 10 ima dimenzije 22,2 x 10,5 cm, a
savijen dio obrasca 10 ima dimenzije 7,4 x 10,5 cm.

Članak 27.

Za svaku izdanu iskaznicu stranca pod privremenom zaštitom, popunjava se karton
izdane iskaznice (obrazac 11).
Obrazac 11 bijele je boje, veličine 10 x 15 cm.

*5. Prijava/odjava boravišta, mjesta te promjene adrese stanovanja*

Članak 28.

Obrazac zahtjeva prijave/odjave boravišta i/ili adrese stanovanja azilanta,
tražitelja azila, stranca pod privremenom zaštitom i stranca pod supsidijarnom
zaštitom (obrazac 12) bijele je boje, veličine21 x 29,7 cm.
Prijava iz stavka 1. ovoga članka podnosi se nadležnom tijelu prema mjestu
boravišta odnosno adresi stanovanja, u roku tri dana od dana uručenja rješenja o
odobrenju ili produženju zaštite ili od dana promjene boravišta odnosno adrese
stanovanja.

Članak 29.

Podnositelju zahtjeva iz članka 28. ovoga Pravilnika nadležno tijelo izdaje
potvrdu.
Potvrda sadrži: ime i prezime tražitelja azila/azilanta/stranca pod
supsidijarnom zaštitom/stranca pod privremenom zaštitom, mjesto i država
rođenja, vrsta i broj isprave o identitetu, datum prijave odnosno odjave, potpis
službene osobe i pečat.
Potvrda se izdaje temeljem stanja u zbirkama podataka Ministarstva.

*6. Dozvola za preseljenje stranca pod privremenom zaštitom iz jedne države u
drugu*

Članak 30.

Zahtjev za preseljenje stranca pod privremenom zaštitom iz jedne države u drugu
sadrži ime i prezime, spol, mjesto, datum i državu rođenja, državljanstvo,
adresu zadnjeg boravišta stranca, podatke o identifikacijskim ispravama koje
stranac posjeduje, o bračnom statusu i obiteljskim odnosima, o dokumentima
kojima se potvrđuju obiteljske veze, o izdanim vizama, o odobrenim boravcima te
postupcima u tijeku.

Članak 31.

Obrazac dozvole za preseljenje stranca pod privremenom zaštitom iz jedne države
u drugu (obrazac 13) bijele je boje, veličine 21 x 29,7 cm.

*7. Potvrda kojom se vlasti treće zemlje obavještavaju da zahtjev za azil nije
suštinski razmatran*

Članak 32.

Potvrda kojom se vlasti treće zemlje obavještavaju da zahtjev za azil nije
suštinski razmotren sadrži ime i prezime, spol, mjesto, datum i državu rodenja,
državljanstvo, adresu zadnjeg boravišta, podatke o identifikacijskim ispravama
koje stranac posjeduje, mjesto, datum i vrijeme ulaska u Republiku Hrvatsku
odnosno zatjecanja stranca, način prelaska državne granice, podatke koji ukazuju
da je u Republiku Hrvatsku došao iz sigurne treće zemlje te druge relevantne
podatke koji se utvrde u postupku.
Potvrdu izdaje ustrojstvena jedinica Ministarstva nadležna za donošenje odluka
povodom podnijetih zahtjeva za azil.
Postupak vraćanja stranca u sigurnu treću zemlju obavlja ustrojstvena jedinica
Ministarstva nadležna za nezakonite migracije.

V. ZBIRKE PODATAKA

Članak 33.

Nadležno tijelo vodi zbirke podataka o:
1. strancima koji su izrazili namjeru za podnošenje zahtjeva za azil,
2. azilantima,
3. strancima pod privremenom zaštitom,
4. strancima pod supsidijarnom zaštitom,
5. putnim ispravama za azilanta,
6. osobnim iskaznicama za azilanta,
7. iskaznicama stranaca pod privremenom zaštitom,
8. iskaznicama stranaca pod supsidijarnom zaštitom,
9. prijavi/odjavi boravišta i/ili adrese stanovanja azilanta, te prijavi/odjavi
mjesta i/ili adrese stanovanja tražitelja azila, stranaca pod privremenom
zaštitom i stranca pod supsidijarnom zaštitom,
10. uzetim otiscima prstiju i fotografiranju stranaca pod privremenom zaštitom,
11. izdanim dozvolama za preseljenje stranca pod privremenom zaštitom iz jedne
države u drugu.

Članak 34.

Prihvatilište vodi zbirke podataka o:
1. tražiteljima azila,
2. izdanim iskaznicama za tražitelje azila,
3. o uzetim otiscima prstiju i fotografiranju tražitelja azila.

Članak 35.

Zbirke podataka iz članka 33. stavka 1. točke 1. do 9. i točke 11. te članka 34.
stavka 1. točke 1. i 2. ovoga Pravilnika vode se na informacijskom sustavu
Ministarstva unutarnjih poslova, a podaci sadržani u tim zbirkama čuvaju se
petnaest godina od dana unosa.
Zbirke podataka iz stavka 1. ovoga članka mogu se voditi i u registrima ili u
obliku kartoteke.
Zbirke podataka iz članka 33. stavka 1. točke 10. i članka 34. stavka 1. točke
3. ovoga Pravilnika mogu se voditi u obliku kartoteke u plastičnim, prozirnim
folijama ili u elektronskom obliku, a podaci sadržani u tim zbirkama čuvaju se
petnaest godina.
Kartoteka se vodi po abecednom redu i po godinama.

Članak 36.

Zbirka podataka o strancima koji su izrazili namjeru za podnošenje zahtjeva za
azil sadrži:
1. prezime i ime stranca te spol,
2. datum, mjesto i država rođenja,
3. državljanstvo,
4. podatke o identifikacijskoj ispravi koju stranac posjeduje,
5. mjesto i vrijeme ulaska stranaca u Republiku Hrvatsku odnosno zaticanja,
6. podatke o zatečenim odnosno oduzetim stvarima i dokumentima,
7. rok za prijavu u Prihvatilište,
8. način upućivanja u Prihvatilište (preprata, javni prijevoz i sl.)
9. prostor za napomenu.

Članak 37.

Zbirka podataka o tražiteljima azila sadrži:
1. prezime i ime tražitelja azila,
2. spol,
3. prezime i ime oca ili majke,
4. datum, mjesto i državu rođenja,
5. državljanstvo,
6. bračno stanje,
7. podatke o članovima uže obitelji u Republici Hrvatskoj,
8. podatke o upravnom postupku,
9. zanimanje,
10. stručnu spremu,
11. znanje jezika,
12. podatke o putnim ili drugim ispravama,
13. podatke o plemenskoj, nacionalnoj i vjerskoj pripadnosti,
14. datum, mjesto i način ulaska u Republiku Hrvatsku,
15. mjesto i adresu stanovanja,
16. podatke o izdanoj iskaznici tražitelja azila,
17. podatke o ograničenju kretanja,
18. podatke o roku za napuštanje Republike Hrvatske,
19. prostor za napomenu.

Članak 38.

Zbirka podataka o azilantima i strancima pod supsidijarnom zaštitom, pored
podataka iz članka 37. stavka 1. točke 1. do 12. ovoga Pravilnika sadrži:
1. boravište azilanta odnosno mjesto i adresu stanovanja stranca pod
supsidijarnom zaštitom,
2. podatke o izdanoj osobnoj iskaznici za azilanta odnosno stranca pod
supsidijarnom zaštitom,
3. podatke o prestanku ili poništenju azila odnosno supsidijarne zaštite,
4. prostor za napomenu.

Članak 39.

Zbirka podataka o strancima pod privremenom zaštitom, pored podataka iz članka
37. stavka 1. točke 1. do 15. ovoga Pravilnika sadrži:
1. podatke o izdanoj iskaznici stranca pod privremenom zaštitom,
2. podatke o prestanku zaštite,
3. podatke o roku za napuštanje Republike Hrvatske,
4. podataka o izdanim dozvolama za preseljenje stranca pod privremenom zaštitom
iz jedne države u drugu,
5. prostor za napomenu.

Članak 40.

Zbirka podataka o putnim ispravama za azilante sadrži:
1. prezime i ime azilanta,
2. datum, mjesto i državu rođenja,
3. državljanstvo,
4. datum izdavanja,
5. serijski broj isprave,
6. rok važenja,
7. naziv nadležnog tijela koje ispravu izdaje,
8. datum uručenja,
9. podatke o poništenju,
10. podatke o zahtjevu za izdavanje,
11. podatke o privremenom oduzimanju,
12. prostor za napomenu.

Članak 41.

Zbirka podataka o osobnim iskaznicama azilanta te iskaznicama stranca pod
supsidijarnom zaštitom, pored podataka iz članka 40. stavka 1. točke 1. do 10.
ovoga Pravilnika sadrži:
– boravište azilanta odnosno mjesto i adresu stanovanja stranca pod
supsidijarnom zaštitom.

Članak 42.

Zbirka podataka o iskaznicama stranaca pod privremenom zaštitom i iskaznicama
tražitelja azila, pored podataka iz članka 40. stavka 1. točke 1. do 9.ovoga
Pravilnika sadrži:
– mjesto i adresu stanovanja.

Članak 43.

Zbirka podataka o prijavi/odjavi boravišta i/ili adrese stanovanja, azilanta,
tražitelja azila, stranca pod privremenom zaštitom i stranca pod supsidijarnom
zaštitom sadrži:
1. prezime i ime,
2. datum, mjesto i državu rođenja,
3. državljanstvo,
4. vrstu i broj putne ili druge isprave o identitetu,
5. datum i mjesto ulaska u Republiku Hrvatsku,
6. prethodno prijavljeno boravište/mjesto/adresa stanovanja u Republici
Hrvatskoj,
7. sadašnje boravište/mjesto/adresa stanovanja u Republici Hrvatskoj,
8. datum prijave i odjave,
9. prostor za napomenu.

Članak 44.

Zbirka podataka o uzetim otiscima prstiju tražitelja azila i stranaca pod
privremenom zaštitom sadrži obrazac »Europskog slanja otisaka prstiju« i obrazac
»Popratni dokument uz europsko slanje otisaka prstiju«.
Obrasci iz stavka 1. ovoga članka vode se na način i po postupku za uzimanje
otisaka papilarnih linija državljana Republike Hrvatske i stranih državljana.
Portretna fotografija je sastavni dio obrasca »Popratni dokument uz europsko
slanje otisaka prstiju«, a sadrži naziv ustrojstvene jedinice u kojoj je osoba
fotografirana, broj fotografije i datum fotografiranja.

Članak 45.

Zbirka podataka o privremeno zadržanim putnim i drugim ispravama tražitelja
azila sadrži:
1. prezime i ime tražitelja azila,
2. spol,
3. datum, mjesto i državu rođenja,
4. državljanstvo,
5. naziv i broj putne ili druge isprave koja se zadržava,
6. datum oduzimanja,
7. prostor za napomenu.

VI. PRIJELAZNE I ZAVRŠNE ODREDBE

Članak 46.

Obrasci 1., 2., 3., 4., 5., 6., 7., 7A., 8., 9., 10., 11., 12. i 13. tiskani su
uz ovaj Pravilnik i njegov su sastavni dio.
Obrasci iz stavka 1. ovoga članka, osim obrasca 9., besplatni su za korisnika,
ukoliko ovim Pravilnikom nije drukčije određeno.
Rješenje o cijeni putne isprave za azilanta, osobne iskaznice za azilanta
odnosno iskaznice stranca pod supsidijarnom zaštitom donosi ministar unutarnjih
poslova.

Članak 47.

Danom stupanja na snagu ovoga Pravilnika prestaje važiti Pravilnik o obrascima i
načinu vođenja evidencija za tražitelje azila, azilante i strance pod
privremenom zaštitom (»Narodne novine« broj 76/04.).

Članak 48.

Ovaj Pravilnik stupa na snagu osmog dana od dana objave u »Narodnim novinama«.

Broj: 5I1-01-5 2-17223 -08
Zagreb, 26. ožujka 2008.

Ministar
**Berislav Rončević**, v. r.

![](dodatni/349133.gif)
![](dodatni/349134.gif)
![](dodatni/349135.gif)
![](dodatni/349136.gif)
![](dodatni/349137.gif)
![](dodatni/349138.gif)
![](dodatni/349139.gif)
![](dodatni/349140.gif)
![](dodatni/349141.gif)
![](dodatni/349142.gif)
![](dodatni/349143.gif)
![](dodatni/349144.gif)
![](dodatni/349145.gif)
![](dodatni/349146.gif)
![](dodatni/349147.gif)
![](dodatni/349148.gif)
![](dodatni/349149.gif)
![](dodatni/349150.gif)
![](dodatni/349151.gif)
![](dodatni/349152.gif)
![](dodatni/349153.gif)
![](dodatni/349154.gif)
![](dodatni/349155.gif)
![](dodatni/349156.gif)
![](dodatni/349157.gif)
![](dodatni/349158.gif)
![](dodatni/349159.gif)
![](dodatni/349160.gif)
![](dodatni/349161.gif)
![](dodatni/349162.gif)
![](dodatni/349163.gif)
![](dodatni/349164.gif)
![](dodatni/349165.gif)
![](dodatni/349166.gif)
![](dodatni/349167.gif)
![](dodatni/349168.gif)
![](dodatni/349169.gif)
![](dodatni/349170.gif)

Pravilnik, NN 36/2008-1223
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)